Store bunker af sten og sand tårner sig op ved Vikaresøens bred. Mikael Eliasson, en 47 år gammel og to meter høj iværksætter, er iført et glimtende Texas-bælte og skindstøvler, der sammen med hans store pickup-truck afslører en særlig forkærlighed for det amerikanske. Han kaster et blik ud over det træbeklædte smålandske landskab og skisportsstedet Isaberg, der troner på den anden side af vandet.



Så griber han sin mobiltelefon fra lommen, klikker den ind i det, der ligner et par hvide dykkerbriller, og fører den op til øjnene. Og ser gennem den ind i en stor, lys lejlighed med samtalekøkken, designerstole og champagnekøler. Ind i sin drøm og sit livsværk: Strandudden.



Et projekt, der skal omdanne den gamle industrigrund på 20 hektar til et luksusbolig-område med omkring 150 lejligheder i størrelsesordenen 150 til 800 kvadratmeter. Som skal have egen tennisbane, orangeri, lystbådehavn – og endda en helikopter-landingsplads. Og være selvforsynende med el og varme.



Lige nu er det stadig bare virtual reality. De første 18 lejligheder skal efter planen først stå færdige inden udgangen af 2017. Men én ting er allerede på plads: Stenmuren, der strækker sig hele vejen rundt om grunden og adskiller Strandudden fra det omkringliggende samfund. Og som tydeligt markerer, at en kontroversiel livsform er ved at vinde fodfæste i Skandinavien. Velkommen til et gated community – midt i den svenske velfærdsstat.



Gated communities er velkendte fænomener i lande som Sydafrika og USA, hvor social ulighed og høje kriminalitetsrater siden 70'erne har fået folk fra middelklassen og opad til at forskanse sig bag mur og hegn. Nogle gange med bevæbnede vagter ved porten.



Sådanne aflåste enklaver står i skarp kontrast til de værdier, Skandinaviens velfærdsstater er bygget op omkring. I Sverige var det i slutningen af 1920'erne socialdemokraten Per Albin Hansson, der formulerede sin vision om Folkhemmet: Idéen om, at det traditionelle klassesamfund skulle erstattes af et samfund præget af lighed og gensidig forståelse. At det svenske samfund skulle være som én stor familie, med en velfærdsstat med socialt sikkerhedsnet. Og med allemandsret til at færdes i naturen – også når den er privatejet.

